Nariadenie Rady (ES) č. 1447/2001
z 28. júna 2001,
ktorým sa mení a dopĺňa nariadenie (ES) č. 1260/1999 o všeobecných ustanoveniach o štrukturálnych fondoch
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej články 161 a 299 ods. 2,
so zreteľom na návrh Komisie [1],
so zreteľom na súhlas Európskeho parlamentu [2],
so zreteľom na stanovisko Hospodárskeho a sociálneho výboru [3],
so zreteľom na stanovisko Výboru pre regióny,
keďže:
(1) Článok 29 ods. 3 písm. a) nariadenia (ES) č. 1260/1999 [4] ustanovuje možnosť udelenia príspevku z fondov maximálne do výšky 85 % celkových prípustných nákladov len pre najodľahlejšie regióny členského štátu podporované z Kohézneho fondu a pre najodľahlejšie ostrovy Grécka, ktoré sú znevýhodnené vzhľadom na ich polohu.
(2) Článok 299 ods. 2 zmluvy stanovuje, že všetky okrajové regióny sú rovnako znevýhodnené najmä svojou vzdialenosťou a izolovanosťou, čo môže značne brániť ich rozvoju.
(3) Podľa toho by sa mal zmeniť a doplniť článok 29 ods. 3 písm. a) nariadenia (ES) 1260/1999 tak, aby stanovil maximálny príspevok z fondov na 85 % celkových prípustných nákladov pre všetky najodľahlejšie regióny bez ohľadu na to, či členský štát je alebo nie je podporovaný z Kohézneho fondu, ak nie sú v tom zahrnuté investície do infraštruktúrnych projektov, ktoré prinášajú značné čisté príjmy, alebo nejde o podnikové investície.
(4) Článok 29 ods. 4 písm. b) nariadenia (ES) 1260/1999 ustanovuje, že v prípade podnikových investícií nesmie príspevok z fondov presiahnuť 35 % celkových prípustných nákladov v regiónoch spadajúcich pod cieľ 1.
(5) Vvšetky najodľahlejšie regióny spadajú pod cieľ 1 štrukturálnych fondov na obdobie od 1. januára 2000 do 30. decembra 2006 v súlade s rozhodnutím Komisie 1999/502/ES z 1. júla 1999, ktorým sa stanovuje zoznam regiónov, na ktoré sa vzťahuje cieľ 1 štrukturálnych fondov na obdobie rokov 2000 až 2006.
(6) Z hľadiska ťažkostí, s ktorými sa stretávajú malé a stredné podniky situované v okrajových regiónoch je žiaduce, aby sa zvýšil maximálny podiel pomoci zo štrukturálnych fondov v prípade investícií do týchto podnikov, aby sa podstatne prispelo k rozvoju týchto regiónov.
(7) Článok 29 ods. 4 písm. b) nariadenia 1260/1999 by sa mal preto zmeniť tak, aby sa v prípade investícií do malých a stredných podnikov situovaných v najodľahlejších regiónoch mohla pomoc z fondov zvýšiť až do 50 % celkových prípustných nákladov.
(8) Podľa článku 14 nariadenia (ES) 1260/1999 by sa mal každý plán, rámec podpory spoločenstva, operačný program a jednotný programový dokument týkať obdobia siedmich rokov a programovacie obdobie začne plynúť od 1. januára 2000. V záujme súdržnosti a zabránenia diskriminácii medzi príjemcami toho istého programu sa výnimky stanovené v tomto nariadení môžu uplatňovať výnimočne na celé programovacie obdobie.
(9) Článok 13 nariadenia Rady (EHS) č. 2019/93 z 19. júla 1993, ktorým sa zavádzajú osobitné opatrenia pre menšie ostrovy v Egejskom mori týkajúce sa určitých poľnohospodárskych výrobkov [5], umožňuje štrukturálne výnimky pre tieto ostrovy. Tento článok sa ruší nariadením Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) a ktorým sa menia a rušia niektoré nariadenia [6]. Výnimočná situácia a geografický charakter menších ostrovov v Egejskom mori predstavuje prekážku pri adaptácii a rozvoji ich vidieckych oblastí, ktorá sa môže kompenzovať zvýšeným príspevkom zo štrukturálnych fondov,
PRIJALA TOTO NARIADENIE:
Článok 1
Nariadenie (ES) č. 1260/1999 sa týmto mení a dopĺňa takto:
1. článok 29 ods. 3 písm. a) sa nahrádza takto:
"a) maximálne 75 % celkových uplatniteľných nákladov a spravidla minimálne 50 % celkových uplatniteľných verejných výdavkov v prípade opatrení vykonávaných v regiónoch spadajúcich pod cieľ 1. Ak sa regióny nachádzajú v členskom štáte podporovanom z Kohézneho fondu, príspevok spoločenstva sa môže zvýšiť vo výnimočných a odôvodnených prípadoch maximálne na 80 % celkových uplatniteľných nákladov a maximálne na 85 % celkových uplatniteľných nákladov pre najodľahlejšie ostrovy Grécka, ktoré sú znevýhodnené vzhľadom na ich polohu. Príspevok spoločenstva pre všetky najodľahlejšie regióny sa môže zvýšiť vo výnimočných a odôvodnených prípadoch maximálne na 85 % celkových uplatniteľných nákladov;"
2. v druhom pododseku článku 29 ods. 4 písm. b) sa dopĺňa tento bod:
"ii) 50 % celkových uplatniteľných nákladov v najodľahlejších regiónoch a výnimočne aj na menších ostrovoch v Egejskom mori v prípade investícií podľa nariadenia (ES) č. 1257/1999, v prípade investícií do malých a stredných podnikov;"
bod ii) sa označuje ako bod iii) a bod iii) sa označuje ako bod iv).
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie sa bude uplatňovať od 1. januára 2000.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 28. júna 2001